31994D0370
L 168/31
JURNALUL OFÍCIAL AL UNIUNII EUROPENE
DECIZIA CONSILIULUI
din 21 iunie 1994
de modificare a Deciziei 90/424/CEE privind anumite cheltuieli în domeniul veterinar
(94/370/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât, pe baza experienței acumulate, trebuie îmbunătățite anumite mecanisme prevăzute de Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (4);
întrucât, în special, pentru programele de eradicare și de supraveghere a bolilor la animale trebuie prevăzute programe de luptă împotriva anumitor zoonoze și programe de îmbunătățire a structurilor veterinare în cadrul pieței interne, un calendar pentru diferitele operațiuni, prezentarea de programe de către statele membre, în anul precedent executării acestora, întocmirea unei liste de programe reținute pentru anul următor, aprobarea individuală a programelor, stabilirea unei rate a contribuției Comunității și valoarea maximă a acestei contribuții, reducerea progresivă a rambursărilor în caz de nerespectare a termenelor prevăzute, precum și stabilirea unui nivel minim pentru rambursările referitoare la acțiunile urgente;
întrucât este, de asemenea, necesară completarea listei de boli din anexă, grupa I, prin adăugarea pestei porcine clasice și a bolii veziculoase a porcului,
ADOPTĂ PREZENTA DECIZIE:
Articolul 1
Decizia 90/424/CEE se modifică după cum urmează.
1.
la articolul 3 alineatul (1), se adaugă următoarele două liniuțe:
„-
pesta porcină africană,
-
pleuropneumonia contagioasă bovină”;
2.
la articolul 4, alineatul (1) se înlocuiește cu următorul text:
„(1) Dispozițiile articolului 3 se aplică, de asemenea, în cazul în care este vorba despre rezolvarea unor situații grave de sănătate pentru Uniune, cauzate de bolile prevăzute la alineatul (1) din acest articol, chiar dacă teritoriul pe care se dezvoltă boala face obiectul unui program de eradicare în conformitate cu articolul 24.”;
3.
se adaugă următorul articol 10a:
„Articolul 10a
Contribuția financiară a Comunității se acordă numai atunci când valoarea totală a acțiunii este mai mică de 10 000 ECU”;
4.
la articolul 11 alineatul (6), data de „1 ianuarie 1995” se înlocuiește cu „1 ianuarie 1998”;
5.
la articolul 16, se adaugă următorul paragraf:
„Această contribuție nu poate viza informații difuzate de alte organizații internaționale și nici nu se poate suprapune cu astfel de informații”;
6.
la articolul 19, se adaugă la sfârșit următorul element de teză: „precum și la dezvoltarea învățământului sau a formării veterinare”;
7.
la articolul 24, alineatele (3)-(9) se înlocuiesc cu următorul text:
„(3) În fiecare an, până la 1 iunie și, pentru prima dată, până la 1 august 1994, statele membre prezintă Comisiei programele pentru care doresc să beneficieze de o contribuție financiară a Comunității.
Cu această ocazie, statele membre:
(i)
furnizează toate informațiile financiare corespunzătoare;
(ii)
menționează costul estimativ al fiecărui program prezentat;
(iii)
precizează, în cazul programului multianual, durata programului respectiv și estimările financiare anuale.
Orice program prezentat după 1 iunie sau, pentru prima dată, după 1 august 1994 nu poate fi luat în considerare pentru a beneficia de finanțare în anul următor.
În cazul în care un stat membru prezintă un program care trebuie să se deruleze pe durata a mai multor ani (program multianual), acesta trebuie să furnizeze informațiile menționate anterior pentru primul an, precum și pentru fiecare eventual an ulterior.
(4) Comisia procedează la examinarea programelor prezentate, atât din punct de vedere veterinar, cât și financiar. Statele membre comunică Comisiei toate informațiile suplimentare pe care aceasta le consideră necesare pentru evaluarea programului. Perioada de evaluare a programelor se închide în fiecare an la 1 septembrie.
Aceste informații suplimentare sunt solicitate de Comisie până la 15 iulie cel târziu în fiecare an.
(5) În fiecare an, înainte de 15 octombrie, se stabilește, în conformitate cu procedura prevăzută la articolul 42, lista programelor care pot beneficia de contribuția financiară a Comunității la nivelul anului următor, precum și rata și valoarea propuse pentru această contribuție pentru fiecare program. Această decizie va lua, de asemenea, în considerare perspectivele de finanțare a programelor în curs, care trebuie efectuate în temeiul programelor multianuale.
(6) Fiecare program care figurează pe lista prevăzută la alineatul (5), eventual modificată pentru ține seama de examinarea prevăzută la alineatele (4) și (5), se aprobă individual, în conformitate cu procedura prevăzută la articolul 42, înainte de 1 decembrie. În conformitate cu aceeași procedură, se stabilesc, pentru fiecare program, nivelul contribuției financiare a Comunității, eventualele condiții de care ar putea depinde, precum și valoarea maximă a acestei contribuții.
(7) Toate programele sunt aprobate pe o perioadă de un an și sunt puse în aplicare între 1 ianuarie și 31 decembrie în fiecare an. Pentru fiecare program în curs, statele membre prezintă Comisiei, înainte de 1 iunie, o primă evaluare tehnică și financiară a fiecărui program în curs de aplicare. Această evaluare poate fi însoțită de o cerere de continuare a acțiunii în conformitate cu alineatul (3). Comisia informează statele membre în legătură cu situația în cadrul adoptării deciziei prevăzute la alineatul (5).
(8) Cererile de plată referitoare la cheltuielile efectuate de un stat membru pentru un program determinat sunt prezentate Comisiei înaintea datei de 1 iunie a anului următor celui în care încetează programul. În caz de nerespectare a termenului prevăzut, contribuția financiară a Comunității se reduce cu 25 % la 1 iulie, cu 50 % la 1 septembrie, cu 75 % la 1 octombrie și cu 100 % la 1 noiembrie în anul respectiv.
(9) Comisia hotărăște cu privire la ajutor înainte de 15 octombrie. Ea informează, înainte de 1 noiembrie, statele membre reunite în cadrul Comitetului permanent veterinar cu privire la decizia luată în scopul evaluării.
(10) Comisia, în colaborare cu autoritățile naționale competente, poate efectua controale la fața locului pentru a se asigura de aplicarea programelor care beneficiază de contribuția financiară a Comunității. În acest scop, serviciile Comisiei pot verifica pe un procentaj reprezentativ de exploatații dacă autoritățile competente controlează respectarea aplicării programelor.
Aceste controale se pot efectua cu ocazia altor controale care trebuie efectuate de experții Comunității, în conformitate cu legislația veterinară.
Comisia informează statele membre cu privire la rezultatul controalelor efectuate.
(11) Normele de aplicare a prezentului articol, în special cele referitoare la aplicarea alineatului (8), se adoptă în conformitate cu procedura prevăzută la articolul 41.
(12) Programele care sunt deja aprobate de Comisie sau care vor fi aprobate pe perioada 1 iulie 1994 - 31 decembrie 1994 continuă să facă obiectul dispozițiilor articolului 24 care se aplică înainte de modificarea în conformitate cu Decizia 94/370/CE a Consiliului din 21 iunie 1994 de modificare a Deciziei 90/424/CEE privind anumite cheltuieli în domeniul veterinar (5). Cu toate acestea, programele prevăzute anterior încetează la 31 decembrie 1994 cel târziu.
8.
la articolul 25, se adaugă următoarele alineate (3) și (4):
„(3) Cu toate acestea, pentru programele care trebuie finanțate și sunt finanțate în 1994, contribuția financiară comunitară poate fi mai mică de 50 %.
(4) Consiliul, hotărând cu majoritate calificată la propunerea Comisiei, procedează la reexaminarea prezentului articol până la 31 decembrie 1995 cel târziu, pe baza experienței acumulate și a obiectivelor de realizare a pieței interne.”;
9.
articolul 26 se înlocuiește cu următorul text:
„Articolul 26
Pentru acțiunile prevăzute de prezentul titlu, valoarea creditelor necesare se stabilește în fiecare an în cadrul procedurii bugetare.”;
10.
articolele 30 și 31 se elimină;
11.
articolul 32 se înlocuiește cu următorul text:
„Articolul 32
În sensul prezentului capitol, se aplică dispozițiile articolului 24 alineatele (3)-(11).”;
12.
la articolul 36 alineatul (1), se adaugă următorul paragraf:
„Aceste stagii sau ședințe de perfecționare pot, în funcție de disponibilități, să fie deschise, la cererea autorităților competente și după acordul Comisiei, personalului din țările terțe care au încheiat cu Uniunea acorduri de cooperare în domeniul controlului veterinar, precum și absolvenților de științe veterinare dornici să-și completeze formarea în domeniul reglementării comunitare.”;
13.
la articolul 38, alineatul (3) se înlocuiește cu următorul text:
„(3) În sensul prezentului articol, se aplică dispozițiile articolului 24 alineatele (3)-(11).”;
14.
articolul 40 se înlocuiește cu următorul text:
„Articolul 40
Plățile se efectuează în ECU la ratele de schimb în vigoare publicate în Jurnalul Oficial al Comunităților Europene, în prima zi lucrătoare din luna în care s-a primit cererea de plată.”;
15.
se inserează următorul articol 43a:
„Articolul 43a
Comisia prezintă, la fiecare trei ani, un raport Parlamentului European și Consiliului cu privire la condițiile de aplicare a prezentei decizii.”;
16.
la anexă, sub „Grupul 1”, se adaugă următoarele liniuțe:
„-
Boala veziculoasă a porcului
-
Pesta porcină clasică în stare endemică
-
Necroza hematopoietică infecțioasă (NHI)”.
Articolul 2
Prezenta decizie se adresează statelor membre.
Adoptată la Luxemburg, 21 iunie 1994.